প্রাদেশীকৃত প্রাথমিক বিদ্যালয়খনৰ কাষতে ইংৰাজী মাধ্যমৰ বিদ্যালয়খন৷ বিদ্যালয়খনত নিম্ন শাখাৰ পৰা উচচ শাখালৈকে আছে৷ এই ইংৰাজী মাধ্যমৰ বিদ্যালয়খনলৈ বহু দূৰ-দূৰণিৰ ছাত্র-ছাত্রীয়েও শিক্ষা গ্রহণ কৰিবলৈ আহে৷ বিত্তৱান অভিভাৱকসকলে নিজৰ সন্তানক নিজা নিজা গাড়ীৰে বিদ্যালয়ত থ’বলৈ আৰু নিবলৈ আহে৷ কাষতে থকা প্রাদেশীকৃত প্রাথমিক বিদ্যালয়ৰ ছাত্র-ছাত্রীসকলৰ কাৰণে ইংৰাজী মাধ্যমৰ বিদ্যালয়লৈ অহা গাড়ীবোৰ আৰু সেইবোৰৰ পৰা নমা তেওঁলোকৰ নিচিনা ছাত্র-ছাত্রীবোৰ একোটা বুজিব নোৱৰা সাঁথৰ হৈ পৰে৷ এই প্রাদেশীকৃত প্রাথমিক বিদ্যালয়খনৰ প্রধান শিক্ষয়িত্রীগৰাকীয়ে তেওঁৰ কন্যাক হাতত ধৰি আনি ইংৰাজী মাধ্যমৰ বিদ্যালয়খনৰ চৌহদত থৈ নিজৰ বিদ্যালয়খনলৈ এখোজ দুখোজ কৰি আহি তেতিয়াও তেওঁৰ বিদ্যালয়ৰ ছাত্র-ছাত্রীকেইজনে ইংৰাজী মাধ্যমৰ বিদ্যালয়ৰ ছাত্র-ছাত্রীসকল বিদ্যালয়লৈ যোৱাৰ দৃশ্য অপলক দৃষ্টিৰে চাই থকা দেখি খঙত টিঙিৰি-তুলা হৈ কৈছে, ঐ, তহঁতে ভূতে চোৱাদি কি চাই আছ?